題璋老清閟軒
作者：王之道
朝代：宋

paragraphs: 典午接曹氏，其風扇浮虚。
當時波浪從，高談乃其餘。
竹誠松柏流，一日不可無。
子猷爲此語，千古誰能渝。
堂堂韓退之，議論荀揚徒。
詠竹美清閟，長篇載諸書。
吉祥在無爲，隠若西南隅。
我来過梅雨，新竹環精廬。
風梢弄蒼筤，日影穿扶疏。
高標挺直節，勁特凌萬夫。
道人謂予言，吾方葺吾居。
公其爲吾名，要令與實符。
清閟退之詠，是軒良不孤。
何當對此君，搜吟更躊躇。